**כתב התחייבות – אבטחת מידע ופרטיות**

התחייבות זו מהווה חלק בלתי נפרד מההסכם בין האוניברסיטה העברית בירושלים ("**האוניברסיטה**") לבין **\_\_\_למלא שם חברה\יועץ\_\_\_,** ח.פ/ע.מ. \_\_\_**למלא ח"פ\ת"ז\_\_\_\_** (להלן – "**הספק**").

במסגרת ההתקשרות בין הצדדים, יספק הספק לאוניברסיטה את השירותים המפורטים בהסכם ("**השירותים**").

כחלק ממתן השירותים הספק ו/או הפלטפורמה ו/או המערכת (כהגדרתם לעיל ובהסכם) יאספו ו/או יעבדו מידע (כהגדרתו להלן) באופנים שונים אודות עובדי האוניברסיטה ו/או סטודנטים ו/או צדדים שלישיים נוספים (יחד – "**נושאי המידע**"). לכן מתחייב הספק כדלקמן:

**יובהר שבכל מקום בנספח שבו כתוב "הספק" ההוראה תחול גם על הפלטפורמה ו/או המערכת שתסופק על ידי הספק, בשינויים המתחייבים ולפי ההקשר.**

לעניין כתב התחייבות זה, "**מידע**" - כל מידע אשר נמסר לספק ו/או יימסר לו ו/או שיגיע לידיעתו על ידי האוניברסיטה ו/או מי מטעמה ו/או שיתגלה אגב השירותים או בקשר אליהם, הכל - בין בכתב ובין שלא בכתב, בצורה חזותית ו/או אלקטרונית כלשהי (לרבות, ללא הגבלה, בצורה מגנטית, אופטית או דיגיטאלית), לרבות ומבלי לגרוע מכלליות האמור לעיל, כל מידע הקשור במישרין או בעקיפין למטרה (כהגדרתה להלן) ו/או לשירותים, לרבות מידע אישי מכל סוג שהוא כהגדרתו על פי הוראות כל דין.

1. הספק מתחייב לפעול בהתאם להנחיות ונהלי האוניברסיטה בכתב ובעל פה בכל עת, בכל הקשור לאבטחת מידע, ניהול מידע, ושמירת פרטיות משתמשים וצדדים שלישיים.
2. הספק מתחייב לאסוף רק את המידע המפורט בהסכם ולעשות בו שימוש אך ורק לצורך אספקת השירותים ("**המטרה**"), בהתאם להסכם והוראות כל דין.
3. הספק מתחייב לפעול על פי דרישות תקנות אבטחת מידע שחלות על מאגרי מידע בעלי רמת אבטחה גבוהה כהגדרתם בתקנות הגנת הפרטיות (אבטחת מידע), תשע"ז - 2017 (להלן – "**התקנות**") לגבי כל מידע שקשור לשירותים.
4. הספק מתחייב לאסוף ולעבד אך ורק מידע רלוונטי שנחוץ ונדרש לו לצורך אספקת השירותים data minimisation)), לפעול על פי עקרון צמידות המטרה (purpose limitation) בכל הקשור לאיסוף, שמירה, שיתוף ועיבוד של מידע, ולדווח מייד לאוניברסיטה על מידע שנאסף, מעובד, משותף או נשמר בדרך כלשהי תוך חריגה מהמטרה (כהגדרתה לעיל) או מהעקרונות המפורטים בפסקה זו.
5. הספק לאיאסוף, יעבד או ישתמש במידע או במאגר מידע למטרות לא מורשות או לא חוקיות.
6. הספק מתחייב לשמור על המידע באותו אופן שבו הוא נמסר אליו ולא לבצע בו כל פעולת דה- אנונימיזציה ו/או כל פעולה שיכולה לפגוע באגרגטיביות של המידע (לרבות הצלבת תוצרי העיבוד עם מידע אחר באופן המאפשר לזהות אדם במאמץ סביר).
7. הספק לא ישתף מידע ולא יעביר מידע לספקי משנה ו/או צדדים שלישיים (יחד - "**ספק משנה**") אלא אם הדבר הוסכם במפורש ובכתב. בכל מקרה, שיתוף מידע כאמור יהיה אך ורק לצורך יישום המטרה ובכפוף לעקרון צמידות המטרה, וכל התחייבויות ספק המשנה בכל הקשור לסודיות, אבטחת מידע והגנת פרטיות יהיו זהות להתחייבויות הספק על פי הסכם זה.
8. מבלי לגרוע מהתחייבות הספק לשמירה על סודיות כמפורט בהסכם ובמסמך זה, הספק מתחייב: (א) לשמור בסודיות מוחלטת את המידע; (ב) שלא לגלות ו/או להעביר ו/או למסור ו/או לפרסם מידע כאמור, כולו או מקצתו, לאף אדם ו/או גוף ו/או גורם – וזאת, בין במישרין ובין בעקיפין, בין בעצמו ובין על ידי אחרים, בין כנגד תמורה ובין בלעדיה, אלא אם כן הדבר הוסכם במפורש ובכתב כמפורט לעיל(ג) לא להשתמש – מחוץ למסגרת מתן השירותים – בכל אופן שהוא במידע, כולו או מקצתו, לרבות שכפול, שיחזור, חיקוי ו/או ייצור מחדש.
9. הספק ינקוט בכל הפעולות הנדרשות על מנת להבטיח כי עובדיו וקבלני משנה מטעמו ישמרו על סודיות מידע כמפורט לעיל, ויחתים אותם על התחייבות לשמירה על סודיות בנוסח התואם את התחייבותו כאמור במסמך זה. מבלי לגרוע מן האמור, הספק יוודא שבטרם מתן גישה למידע, כל הגורמים המורשים יהיו חתומים על התחייבות לשמירה על סודיות שתעמוד בדרישות חובת הסודיות הקבועה בסעיף 16 לחוק הגנת הפרטיות, התשמ"א – 1981 (להלן – "**החוק**").
10. במהלך השירותים ולאחר סיומם הספק יפעל בהתאם לכל הנחיות האוניברסיטה בכל הקשור למידע, ביעורו, והגבלת השימוש בו על ידי הספק וכל גורם מטעמו. מבלי לגרוע מן האמור, מיד עם סיום השירותים הספק יפסיק לעשות כל שימוש במידע, וכן ישמיד כל עותק של המידע באופן ובזמן שיתואם בין הצדדים. יובהר שבאחריות הספק לפנות לאוניברסיטה לצורך יישום הוראות סעיף זה והספק יעביר לאוניברסיטה תצהיר המאמת את ביצוע הביעור כאמור.
11. בהתרחשות אירוע אבטחת מידע (כהגדרתו בתקנות) או בהתקיים חשד להיווצרות אירוע ("**אירוע**"):

	1. הספק ידווח מיד לאוניברסיטה על האירוע, ישתף פעולה איתה ועם כל גורם מטעמה, ויעביר כל מידע ו/או תיעוד שיידרש לתחקור האירוע או לדיווח לרשויות. מידע ו/או תיעוד כאמור יועברו לאוניברסיטה בהקדם האפשרי, שבכל מקרה לא יעלה על פרק הזמן הנדרש לאוניברסיטה להעביר את המידע ו/או התיעוד האמור לרשויות הרלוונטיות, ככל שתידרש לכך.
	2. הספק יתעד את האירוע וכל הפעולות שבוצעו על ידו, או מי מטעמו, למזעור או הקטנת הנזק ו/או החשיפה של המידע, ויעביר תיעוד זה לאוניברסיטה מיד על פי דרישתה.
12. הספק יוודא שמתקיימת הפרדה פיזית ו/או לוגית בין מידע אישי שקשור לשירותים לכל מידע אחר.
13. הספק יעביר לאוניברסיטה העברית תוך ארבע עשרה ימי עבודה ובכל מועד אחר שיידרש (בכפוף להודעה מראש תוך זמן סביר): (א) כל מידע טכני אודות הפלטפורמה\מערכת, לרבות בכל הקשור לזיהוי ואימות משתמשים, ניהול גישה והרשאות, מדיניות סיסמאות, אופן האחסון, גיבוי, מדיניות שמירת מידע וביעורו או כל מידע אחר שיידרש הקשור לאבטחת מידע, ניהול מידע אישי והגנת פרטיות משתמשים; (ב) סקר סיכונים מעודכן ואופן התמודדות הספק עם ממצאי סקר הסיכונים.
14. הספק ישמור תיעוד לעניין ציות להוראות התחייבות זו, לרבות ומבלי לגרוע מכלליות האמור, לגבי חקירות ובדיקות של תלונות או הפרות אפשריות של התחייבות זו. הספק יציג את התיעוד האמור בפני האוניברסיטה לפי דרישתה.
15. הספק יעדכן באופן מידי את האוניברסיטה בכתב בכל מקרה של הפרה, אי התאמה, או שינוי מכל סוג שהם הקשורים להתחייבויות הספק על פי הוראות נספח זה.
16. כל הוראות נספח זה ימשיכו לחול גם לאחר סיום ההסכם, ללא מגבלת זמן או נסיבות, אלא אם כן האוניברסיטה תאשר לספק בכתב כי תוקפן של ההתחייבויות בנספח פג.

בכל מקרה שהספק יפר התחייבויות מהתחייבויותיו לעיל, הוא יהיה חייב לשפות ולפצות את האוניברסיטה ו/או מי מטעמה בגין כל הנזקים ו/או ההוצאות שיגרמו להם כתוצאה מהפרת ההתחייבויות דלעיל, לרבות הוצאות משפט ושכר טרחת עורכי דין, וזאת מבלי לגרוע מכל סעד ו/או תרופה העומדים לרשותה מכוח דין.

**ולראיה על החתום:**

**\_\_\_\_\_\_\_\_\_\_\_\_\_\_\_\_\_\_\_\_\_** **(הספק)**

על ידי: \_\_\_\_\_\_\_\_\_\_\_\_\_\_\_

שם: \_\_\_\_\_\_\_\_\_\_\_\_\_\_\_

תפקיד: \_\_\_\_\_\_\_\_\_\_\_\_\_\_\_ תאריך: \_\_\_\_\_\_\_\_\_\_\_\_\_\_\_

הספק מצהיר שהחתום מעלה הינו מורשה חתימה מטעם הספק שמוסמך ומורשה לחתום על התחייבות זו מטעם הספק.

**פרטי אחראי אבטחת מידע מטעם הספק:**

שם: \_\_\_\_\_\_\_\_\_\_\_\_\_\_\_ טלפון: \_\_\_\_\_\_\_\_\_\_\_\_\_\_\_ אימייל: \_\_\_\_\_\_\_\_\_\_\_\_\_\_\_

תפקיד: \_\_\_\_\_\_\_\_\_\_\_\_\_\_\_